Wat is die nota (titulus) wat aan die kruis vasgespyker is? - www.bybelkennis.co.za
Dit is brutaal en wreed gedoen, sodat mense wat dit sien daar en dan besluit hulle wil nie dieselfde pad loop nie. Maar dan moes hulle weet wat die persoon verkeerd gedoen het, sodat hulle nie dieselfde doen nie, en daarvoor is die nota opgesit. Jesus s'n is in drie tale (Hebreeus, Grieks en Latyn – Joh 19:20) opgesit sodat al die mense kon verstaan. Dit het gelees: "Jesus van Nasaret, die Koning van die Jode." (Joh 19:19).
Wat sou die mense wat dit gelees het daaronder verstaan het? Die Romeinse Ryk het oor die hele bekende wêreld van destyds geheers. Daarom was iemand wat homself as koning van 'n volk voordoen vir hulle 'n politieke bedreiging en moes uit die weg geruim word. As die mense dus Koning van die Jode sou lees, sou hulle dadelik verstaan het dat hier iemand was wat in opstand teen die owerheid wou of kon kom. Jesus is dus onder 'n politieke nota gekruisig.
Die titulus is volgens die beskikbare Nuwe-Testamentiese getuienis op 'n manier bokant Jesus se kop vasgemaak sodat dit bokant Jesus se kop moes uitsteek. Daaruit lei geleerdes af dat die nota aan die stuk van die kruis wat bokant Jesus se kop uitgesteek het, vasgemaak is. Daaruit kan ons dus ook aflei dat die kruis nie T- of X-vormig was nie, maar gelyk het soos "ons bekende kruisvorm" (crux imissa).